László Tőkés

László Tőkés (s. 1. huhtikuuta 1952 Cluj-Napoca) on Romanian unkarilaisvähemmistöön kuuluva poliitikko ja reformoidun kirkon pappi. Hän tuli tunnetuksi Nicolae Ceaușescun diktatuurin vastustajana ja yhtenä avainhenkilönä protestiliikkeessä, joka johti Romanian vallankumoukseen 1989. Sittemmin hän on toiminut sekä Romanian että Unkarin politiikassa konservatiivisena poliitikkona, joka kuuluu myös Viktor Orbánin keskeisiin tukijoihin. Euroopan parlamentissa hän on edustanut sekä Romaniaa (sitoutumattomana 2007–2009, Romanian unkarilaisten demokraattisen liiton edustajana 2009–2014) että Unkaria (Fidesz-puolueen edustajana 2014–2019).
Pappi ja diktatuurin vastustaja.
László Tőkés syntyi Transilvanian Kolozsvárissa (rom. Cluj-Napoca) reformoidun papin poikana ja päätti jo varhain lähteä kirkolliselle uralle. Hän opiskeli vuosina 1971–1975 Clujin protestanttisen teologian instituutissa. Valmistuttuaan Tőkés työskenteli pappina Brașovissa (unk. Brassó, 1975–1977), Dejissä (unk. Dés, 1977–1984) ja Timișoarassa (unk. Temesvár, 1986–1990). Jo nuorena hän arvosteli aktiivisesti unkarilaisvähemmistön sortoa ja etenkin maaseudun kyliä ja unkarilaisyhteisöjä tuhoavaa politiikkaa, joutui sen vuoksi vaikeuksiin viranomaisten ja omankin kirkkonsa hallinnon kanssa, ja vuosina 1984–1986 hän oli kaksi vuotta työttömänä.
Poliittisten jännitteiden kärjistyessä loppuvuodesta 1989 Tőkés haluttiin erottaa virastaan Temesvárin reformoidun seurakunnan pappina ja karkottaa Luoteis-Romanian Szilágyságin (rom. Sălaj) Menyőn kylään. Häntä syytettiin muun muassa sopimattomiksi katsotuista yhteyksistä ulkomaisiin tiedotusvälineisiin. Tőkés kieltäytyi lähtemästä. Ihmisiä alkoi 15. joulukuuta 1989 kerääntyä hänen kotinsa ympärille osoittaakseen tukensa. Protesti laajeni mielenosoituksiksi ja mellakoiksi, jotka huipentuivat Romanian vallankumoukseen 1989. Tőkés nousi kuuluisuuteen Radio Free Europen tiedotettua hänen tapauksestaan.
Kirkonmiehestä poliitikoksi.
Tőkés toimi seurakuntapappina Luoteis-Romanian Menyőssä 1989–1990, sen jälkeen Nagyváradin (rom. Oradea) Váradolaszin seurakunnassa 1990–2017. Vuonna 1990 hänestä tuli Romanian reformoidun kirkon Királyhágómellékin hiippakunnan piispa; tässä tehtävässä samoin kuin Romanian reformoidun kirkon synodin puheenjohtajistossa hän toimi vuoteen 2007 asti. Joulukuussa 2007, noustessaan sitoutumattomana Romanian edustajana Euroopan parlamenttiin, hän siirsi tehtävänsä sijaiselleen ja erosi lopullisesti piispan virasta vuonna 2009.
Jo vuonna 1989 Tőkés oli perustamassa Romanian unkarilaisten puoluetta (Romanian unkarilaisten demokraattinen liitto, RMDSZ). Vuoteen 2003 hän oli sen kunniapuheenjohtaja. Vuonna 2012 hän erosi RMDSZ:stä ja vaikutti taustavoimana ja kunniapuheenjohtajana kilpailevassa konservatiivisessa unkarilaispuolueessa ("Erdélyi Magyar Néppárt," ’Transilvanian unkarilainen kansanpuolue’). Tőkés on sittemminkin arvostellut RMDSZ:n hampaattomuutta Romanian hallituksen toimien suhteen.
Tőkés istui Euroopan parlamentissa Romanian edustajana (ensin sitoutumattomana, Vihreät / Euroopan vapaa allianssi -ryhmssä, sitten RMDSZ:n edustajana) vuosina 2007–2014. Hän toimi Euroopan parlamentin varapuheenjohtajana vuosina 2010–2012. Vuoden 2014 vaaleissa Tőkés valittiin Euroopan parlamenttiin Unkarin Fidesz-puolueen listoilta. Tätä päätöstä perusteltiin sillä, että Transilvanian unkarilainen kansanpuolue, Tőkésin uusi taustaryhmä, ei halunnut kilpailemalla RMDSZ:n kanssa kaventaa Romanian unkarilaisten mahdollisuuksia saada edustajansa Euroopan parlamenttiin. Vuoden 2019 europarlamenttivaaleihin Tőkés ei enää asettunut ehdolle vaan ilmoitti keskittyvänsä edistämään Romanian unkarilaisvähemmistön asiaa Transilvanian unkarilaisten kansallisneuvoston ("Erdélyi Magyar Nemzeti Tanács," rom. "Consiliul Național Maghiar din Transilvania)," unkarilaisvähemmistön autonomiaa tavoittelevan kansalaisjärjestön puheenjohtajana.
Tőkés sai vuonna 2009 Romanian tähden ritarikunnan kunniamerkin ansioistaan diktatuurin vastustajana. Se peruttiin kuitenkin tuolloisen pääministerin Victor Pontan vuonna 2013 tekemästä aloitteesta, koska Tőkés oli esittänyt, että Unkarin pitäisi ryhtyä Transilvanian ”suojelijamahdiksi”. Protesteista huolimatta presidentti Klaus Johannis vahvisti kunniamerkin peruutuksen vuonna 2016. Tőkés on saanut myös muun muassa Victims of Communism Memorial Foundationin myöntämän Truman–Reagan Medal of Freedomin, Robert Schuman -mitalin, Geuzenpenning-mitalin, Neljän vapauden palkinnon ja useita kunniatohtorin arvoja. Vuonna 1990 Tőkés oli ehdolla Nobel-palkinnon saajaksi.
Tőkés oli vuonna 1999 perustamassa Nagyváradissa (Oradea) toimivaa Partiumin kristillistä yliopistoa, jonka tukisäätiön puheenjohtajana hän on toiminut alusta asti.
Yksityiselämä.
Tőkés oli vuosina 1985–2009 naimisissa Edith Joón kanssa, ja he saivat kolme lasta. Liitto päättyi kohua nostattaneeseen eroon, jonka yhteydessä Edith Joó syytti miestään henkisestä väkivallasta ja uskottomuudesta. Vuonna 2013 Tőkés solmi uuden avioliiton Tünde Lévayn kanssa, ja tästä avioliitosta on syntynyt kaksi lasta.